L'Ajuntament de l'Eliana reforça la formació del seu personal en administració electrònica
28 de abril de 2025

• El programa inclou sessions teòriques i pràctiques per a millorar la gestió digital municipal.

L'Ajuntament de l'Eliana, a través del Departament de TIC i Modernització Administrativa, ha organitzat aquesta passada setmana una formació especialitzada en la plataforma d'administració electrònica que utilitza. Concretament, es va dur a terme els dies 23 i 24 d'abril en el Saló de Plens del consistori.

La formació està dirigida tant al personal de nou ingrés com a aquells empleats que volen millorar la seua capacitació en l'ús de l'eina que facilita la gestió digital de tràmits i procediments administratius. El programa es complementa amb hores de pràctiques per als nous empleats.

“Amb aquesta formació, l'Ajuntament busca enfortir les competències digitals del seu personal, assegurant una transició efectiva cap a una administració més àgil, transparent i centrada en la millora de l'atenció ciutadana”, ha declarat l'alcalde.